三月三日與樂天及河南李尹奉陪裴令公泛洛禊飲各賦十二韻
作者：劉禹錫
朝代：唐

paragraphs: 洛下今修禊，羣賢勝會稽。
盛筵陪玉鉉，通籍盡金閨。
波上神仙妓，岸旁桃李蹊。
水嬉如鷺振，歌響雜鶯啼。
歷覽風光好，沿洄意思迷。
櫂歌能儷曲，墨客競分題。
翠幄連雲起，香車向道齊。
人誇綾步障，馬惜錦障泥。
塵暗宮牆外，霞明苑樹西。
舟形隨鷁轉，橋影與虹低。
川色晴猶遠，烏聲暮欲棲。
唯餘踏青伴，待月魏王堤。